WVF-kommissaris:Daar is geen agterstand in TERS-uitbetalings - Solidariteit WêreldSolidariteit Wêreld
Tuis › Nuuskantoor › WVF-kommissaris:Daar is geen agterstand in TERS-uitbetalings
Volgens die kommissaris van die Werkloosheidversekeringfonds (WVF), Teboho Maruping, is daar beslis geen agterstand in die uitbetaling van die Covid-19-voordele nie. Maruping het in ʼn onderhoud met Business Day gesê dat die fonds almal wat aan die nodige vereistes voldoen, reeds betaal het, en hy blameer werkgewers wat aansoeke verkeerd indien vir enige vertragings.
Die WVF het R40 miljard opsygesit vir die TERS-skema, waarvan R27,9 miljard reeds aan meer as 6 miljoen mense betaal is.
Die tydelike skema is daarop gemik om tydens die Covid-19-pandemie finansiële verligting aan werknemers te bied. Die nasionale inperking het veroorsaak dat talle mense hul werk verloor, en mense moes noodgedwonge by die TERS-skema om hulp aansoek doen.
TERS vorm deel van die ekonomiese en maatskaplike hulpverleningpakket van R500 miljard wat deur die regering aangekondig is.
Die skema, is reeds deur verskeie tegniese probleme geteister, insluitend probleme met sy registrasiestelsel. Die tegniese probleme het veroorsaak dat uitbetalings van TERS-voordele vertraag is en miljoene mense sonder enige geld gelaat is.
Behalwe vir die voortdurende probleme is daar ook omstredenheid oor ongeveer een miljoen mense wie se aansoeke afgekeur is omdat hulle nie op die WVF-stelsel gevind kon word nie.
Volgens Maruping is die WVF daartoe verbind om alle uitstaande eise te eerbiedig en te betaal omdat die WVF wel nog inligting vir sommige van die uitstaande eise ontvang. Hy erken ook dat daar stelselfoute was, maar glo egter nie dat die WVF die skuld daarvoor gegee moet word oor sake rakende onverklaarde werknemers nie.
Volgens Maruping was die WVF in kontak met werkgewers oor onverklaarde werknemers, en dit is werkgewers se verantwoordelikheid om te bewys dat die werkers wel werknemers van die werkgewer is. Hy sê dat werkgewers egter nog nie hul samewerking in die verband gegee het nie.
TERS-aansoeke vir Junie
Business Day het verlede week berig dat die TERS-aansoeke vir Junie reeds twee keer moes sluit weens ʼn fout in die stelsel wat tot gevolg gehad het dat die vertroulike inligting van aansoekers vertoon is.
Volgens Makhosonke Buthelezi, woordvoerder van die WVF, is die stelsel getoets, maar daar is aangedui dat die probleem steeds voortduur. Hy het gesê dat meer bedieners (“servers”) bygevoeg sal word om die volume aansoeke te hanteer aangesien die stelsel steeds besig is om April en Mei se aansoeke te verwerk.